ועדת הפנים והגנת הסביבה, כנסת 23, פרוטוקול מספר 11, 2020-06-16 14:00

מיכל (מיקי) חיימוביץ': אני פותחת ישיבה נוספת של ועדת הפנים והגנת הסביבה.

מיכל (מיקי) חיימוביץ': הנושא שנמצא על שולחננו הוא הצעת חוק התכנון והבנייה (תיקון מס' 101)(תיקון מס' 5), התש"ף-2020 – הכנה לקריאה שנייה ושלישית.

מיכל (מיקי) חיימוביץ': בתחילת דבריי אני רוצה לפנות למשרד הפנים ולהעיר שלא יכול להיות בעולם של מינהל תקין, שהצעת חוק עם הוראת שעה, שפג תוקפה ב-16 ביוני, היום, מגיעה להצבעה בקריאה ראשונה במליאה אמש, ב-15 ביוני, והוועדה נדרשת לאשר אותה יום למוחרת, תוך 24 שעות.

מיכל (מיקי) חיימוביץ': אני מודעת לכך שנאלצתם במקרה הזה לעשות את זה בלוחות הזמנים האלה, בין השאר, בגלל שהעברת מינהל התכנון ממשרד האוצר למשרד הפנים התעכבה בממשלה ובכנסת.

מיכל (מיקי) חיימוביץ': עם זאת, אני רוצה להודיע לכלל משרדי הממשלה שזו הפעם האחרונה, מבחינתי, שדבר כזה קורה.

מיכל (מיקי) חיימוביץ': בפעם הבאה, הוועדה פשוט תסרב לדון בהצעות חוק שיגיעו בלוחות זמנים לא סבירים כאלה.

מיכל (מיקי) חיימוביץ': לגופם של דברים, לצערנו, כולנו זוכרים את אסון ורסאי בשנת 2001, שהביא למותם של 23 אורחים בחתונה הזו, את קריסת המרפסות בשנת 2013 בבניין חדש שטרם אוכלס של חברת גינדי בחדרה, את אסון קריסת החניון ברמת החייל שבו נהרגו שישה מעובדי החניון.

מיכל (מיקי) חיימוביץ': אין ספק, ואין מחלוקת על כך, שאנחנו כנבחרי ציבור צריכים לעשות כל מה שאנחנו יכולים על מנת למזער מוות, ובכלל למנוע מוות מיותר, של אזרחים ושל עובדים כתוצאה מקריסה של מבנים שנבנו בצורה לא תקינה ולקויה.

מיכל (מיקי) חיימוביץ': לכן, הצעת החוק שאנחנו נדרשים לדון בה כעת, שהביאה להקמתם של מכוני הבקרה, היא צעד בכיוון נכון ככלי נוסף שמוודא שחברות הבנייה בונות בתקן הנדרש, וזה יסייע במניעת אסונות נוספים.

מיכל (מיקי) חיימוביץ': נקודה נוספת, ההסדר שהובא דאז בחוק לפיו בתקופת ההסתגלות שמתבטאת בהוראת השעה שאנחנו מתבקשים להאריך, חברות הבנייה אינן מחויבות להשתמש בשירותי מכוני הבקרה שהשירות בהן מוגדר בתקופה זו וולונטרי.

מיכל (מיקי) חיימוביץ': החוק קבע שבתקופה הזו כדי לתת רשת ביטחון למכוני הבקרה שקמו בעקבותיו, ככל שלא יגיעו אליהן היתרי בנייה, המדינה תשפה אותם בכסף ציבורי שמסתכם בעלויות של מיליונים לקופת המדינה מידי שנה.

מיכל (מיקי) חיימוביץ': אלו שתי הנקודה שנרצה שנתמקד בהן בדיון הזה בהצעת החוק, ושאליהן אני מבקשת התייחסויות משרדי הממשלה.

מיכל (מיקי) חיימוביץ': מצד אחד, הצלת חיי אדם ומניעת בזבוז כספי ציבור, ומתוך איזושהי שאיפה שבאמת הסוגיה הזו תבוא לידי איזשהו מינהל תקין.

מיכל (מיקי) חיימוביץ': אני מבקשת כעת מעו"ד תומר רוזנר, היועץ המשפטי של הוועדה, להציג בפנינו את הצעת החוק.

מיכל (מיקי) חיימוביץ': לאחר מכן נשמע התייחסות משרד הפנים.

מיכל (מיקי) חיימוביץ': תומר, בבקשה.

תומר רוזנר: לא אחזור על דבריה של יושבת-ראש הוועדה שנתנה את כל הרקע לגבי הצורך בהקמת מכוני הבקרה והתהליך שהביא להקמתם.

תומר רוזנר: כפי שאמרה יושבת-ראש הוועדה, בעקבות אסון ורסאי הוקמה ועדה בראשות השופט זיילר, זכרונו לברכה, שהמליצה להקים מכוני בקרה פרטיים שיוודאו ויעקבו אחר ביצוע הבנייה בצורה תקנית ובטוחה.

תומר רוזנר: בשנת 2014 במסגרת תיקון מס' 101 לחוק התכנון והבנייה, נוסף פרק מפורט לנושא מכוני הבקרה שאמור היה להיכנס לתוקף בשנת 2016, אך לבקשת שר האוצר בשעתו נדחתה תחילתו ל-2018.

תומר רוזנר: בשנת 2018, לבקשת הממשלה, נקבע מתווה שכולל שלושה שלבים להפעלת מכוני הבקרה: השלב הראשון שהיה אמור להימשך שנה, אמור היה להיות השלב של תקופת ההסתגלות שבו, כפי שאמרה יושבת-ראש הוועדה, הפנייה למכוני הבקרה תהא וולונטרית ואפילו יינתנו תמריצים למבקשי היתרים שיפנו בקשותיהם למכוני הבקרה.

תומר רוזנר: בתקופה הזו גם ניתנו מענקי הקמה למכוני הבקרה ורשת ביטחון מטעם המדינה.

תומר רוזנר: התקופה השנייה הייתה אמורה להתחיל באפריל 2019, ובתקופה הזו היו אמורים להגיע למכוני בקרה באופן אובליגטורי, זאת אומרת, כחובה, כל הבקשות להיתרי הבנייה של מבני המגורים שגובהם עד תשע קומות, מתוך הנחה שמכוני הבקרה יוכלו לטפל בהם ללא צורך בהזדקקות למומחים להגנת הסביבה ובריאות כי מבנים מהסוג הזה הם יחסית פשוטים, וב-99.9% לא דורשים התייחסות של מומחים להגנת הסביבה ובריאות, ולכן בשל פשטותם והיכולת לטפל בהם בנקודה אחת במכון הבקרה, זה היה צריך להיות השלב השני.

תומר רוזנר: השלב השלישי, שאמור להיכנס לתוקפו בתחילת 2022, יעביר למכוני הבקרה את הטיפול כחובה בכל היתרי הבנייה במשק.

תומר רוזנר: הממשלה מבקשת כאן להאריך את השלב הראשון, את התקופה הוולונטרית שבה מדובר בכך שמכוני הבקרה אינם תחנת חובה בתהליך הוצאתו של היתר בנייה וביצועו אלא לבחירתו של היזם.

תומר רוזנר: הוא יכול לבחור אם לגשת למכוני הבקרה ואם לאו.

תומר רוזנר: אם הוא בוחר לגשת למכון הבקרה הוא לא משלם אגרה עבור הבדיקה שנעשית לו במכון הבקרה וגם ניתן לו תמריץ כספי כזה או אחר.

תומר רוזנר: הקשה היא להאריך בשנה את התקופה הוולונטרית שהוארכה ממילא מכוח הוראות סעיף 38 לחוק-יסוד: הכנסת, והוארכה כבר בשנה - - -

מיכל (מיקי) חיימוביץ': אנחנו כבר שש שנים בסיפור הזה, נכון?

תומר רוזנר: התקופה הוולונטרית, כפי שאמרתי, הייתה צריכה להיות שנה, והיא הוארכה כבר בעוד שנה וחודשיים מכוח סעיף 38 לחוק-יסוד: הכנסת.

תומר רוזנר: זאת אומרת, מאפריל 2019 ועד היום, למעשה.

תומר רוזנר: הבקשה של הממשלה היא להאריך את התקופה בשנה נוספת, כך שהתקופה הוולונטרית תימשך עד יוני 2021.

רם בן ברק: ומה יקרה בעוד שנה?

רם בן ברק: עוד פעם תהיה שנה וולונטרית?

מיכל (מיקי) חיימוביץ': לא, תיכף נשמע מנציגי משרד הפנים מה הם מתכוונים לעשות בשנה הזו - זו בדיוק הסוגיה.

מיכל (מיקי) חיימוביץ': היועץ המשפטי של משרד הפנים, בבקשה.

יהודה זמרת: בהמשך לדברי היושבת-ראש, אני שב ומצר על כך שהגענו בעיתוי הנוכחי לוועדה.

יהודה זמרת: זה לא רק מאיתנו.

יהודה זמרת: כל נושא התכנון הועבר למשרד הפנים רק במהלך השבועות האחרונים.

יהודה זמרת: הליכי החקיקה בממשלה בתקופה הנוכחית, גם הם לקחו את הזמן שלהם, ולצערנו הגענו למועד שהגענו, ואנחנו מצרים על כך.

יהודה זמרת: לגופו של עניין, הסוגיה הזו הועלתה בפני שר הפנים, גם מכוני הבקרה, כחלק מראייה יותר כוללת, לא רק של מכוני הבקרה והבעיות למה הם לא עבדו או שבפועל יש קשיים כרגע בממשקים בינם לבין היזמים, בממשקים בינם לבין הוועדות המקומיות, וכל יכולת העבודה של הנושא הזה גם היא בעיה בפני עצמה.

יהודה זמרת: זה רגולציה חדשה.

יהודה זמרת: אנחנו גם נמצאים בתקופה קשה מאוד להכנסת רגולציה נוספת, גם בגלל משבר הקורונה, גם בעיות כוח-אדם, משבר כלכלי – כל הסוגיות האלה גם עלו.

יהודה זמרת: הבקשה להארכה לתקופה של שנה נובעת מהעובדה ששר הפנים מבקש להידרש לכל הראייה הכוללת של נושא רישוי הבנייה, לאו דווקא רק מכוני הבקרה כעומדים בפני עצמם.

יהודה זמרת: הוא רוצה לראות את זה בראייה יותר כוללת.

יהודה זמרת: נדרש זמן לצורך הבדיקה, ואחר כך תידרש קבלת החלטות לאן לקחת את הדברים האלה, גם מכוני הבקרה כמכוני בקרה, אבל כחלק מראייה יותר כוללת.

יהודה זמרת: התהליך הזה ייקח זמן, אבל המטרה היא באמת להגיע ליצירת ודאות בתום השנה הזו, ולהכללת מערכת זו או אחרת לפעולה, ולא להשאיר את המצב שיש לנו מערכת שיש בה קשיים - - -

רם בן ברק: מה נאמר בפעם האחרונה שקיבלתם הארכה?

רם בן ברק: זה היה במשרד האוצר.

יהודה זמרת: מאחר ואני לא הייתי הבן-אדם בפעם שעברה - - -

קרן ברק: אבל זה לא התחיל במשרד האוצר, נכון?

יהודה זמרת: החקיקה הראשית התחילה במשרד הפנים.

יהודה זמרת: מה קרה בארבע השנים האחרונות – זה חלק מהדברים ששר הפנים ואנחנו נצטרך להבין אותם במהלך התקופה: את כל יצירת המכונים, את יכולת העבודה, את הממשקים, איך יצרו אותם.

יהודה זמרת: שוב, אני לא אומר שזה רע.

מיכל (מיקי) חיימוביץ': מה יקרה בשנה הזו?

מיכל (מיקי) חיימוביץ': האם אתה יכול לשרטט לנו למה אתם מבקשים שנה או מה יקרה בשנה הזו?

קריאה: יקרה בדיוק מה שקרה בהחלטה הקודמת.

קרן ברק: או יכול להיות שגם לא רוצים.

יהודה זמרת: גם זו החלטה.

יהודה זמרת: כדי לגבש החלטה כזו, שר הפנים מבקש שאנשי המקצוע יעשו עבודה מקצועית, לפני שמגיעים אליו, בשאלות: למה, מה האלטרנטיבות, מה נעשה, למה זה כשל, למה זה לקח כל כך הרבה זמן – את כל הסקירה של הנושא הזה.

רם בן ברק: בסדר, ניתן שלושה חודשים לשר החדש.

קרן ברק: זה לא נעשה לפני שזה עבר למשרד האוצר?

קרן ברק: מה שאתה אומר עכשיו לא נעשה בתוך משרד הפנים מתישהו?

יהודה זמרת: כשמשרד הפנים העביר את זה, ב-2015, מכוני הבקרה היו עוד גולמיים לחלוטין.

יהודה זמרת: החקיקה הראשית שנתנה את ההסמכה, עשתה את זה.

יהודה זמרת: אבל כל היצירה של הדבר הזה נעשתה כבר בחמש השנים האחרונות, וגם זה - - -

קרן ברק: אתם ביקשתם את החוק הזה ב-2015?

יהודה זמרת: משרד הפנים.

קרן ברק: אז אתם ביקשתם את זה.

קרן ברק: אני פשוט לא מצליחה להבין למה - - -

יהודה זמרת: כשאתה בונה מערכת, אתה יודע מה בנית, אתה יודע לעשות הפקת לקחים.

יהודה זמרת: אני לא אומר אם זה רע או טוב, אבל זה מחייב בדיקה.

מיכל (מיקי) חיימוביץ': הם לא יודעים היום להעריך אם זה עבד, ומה צריך לעשות.

מיכל (מיקי) חיימוביץ': הם מבקשים את הזמן הזה.

קרן ברק: אבל הם יודעים להגיד שהם רצו את החוק הזה.

קרן ברק: אם הם כל כך רצו, ואת רואה כמה זמן אנחנו דנים על כל סעיף, אז כמה זמן הם "בזבזו" לוועדה הזו כדי להעביר את החוק הזה.

קרן ברק: בשביל מה?

קרן ברק: זה מה שאני לא מבינה.

יהודה זמרת: החוק הזה עבר את הכנסת, הכנסת היא זו שבסוף מחוקקת.

יהודה זמרת: אנחנו יכולים להציע, הכנסת חוקקה אותו אחרי דיונים ארוכים פה.

קרן ברק: כן, אבל אתם ביקשתם את זה ולקחתם משאבים פה כדי להעביר אותו.

מיכל (מיקי) חיימוביץ': קרן, משהו בשטח לא עובד, זו אחת הבעיות.

מיכל (מיקי) חיימוביץ': איתן, בבקשה.

איתן גינזבורג: אני מודה לך, גברתי היושבת-ראש.

איתן גינזבורג: אעשה זאת קצר כי אני צריך ללכת לוועדת הכנסת להצבעה.

איתן גינזבורג: אני עמדתי בראש ועדה מקומית במשך עשור, וליוויתי את תיקון 101, וגם את תיקון 100 שלפניו, בעבודה צמודה.

איתן גינזבורג: גם אז וגם היום לא התרשמתי מהצורך במכוני בקרה, וגם לא התרשמתי מהסיפור הבטיחותי אל מול אלפי בניינים שנבנו בשנים האחרונות, או אפילו עשרות אלפים.

איתן גינזבורג: לא ראיתי שקרסו פה בניינים אחד אחרי השני.

איתן גינזבורג: קרו מקרים אבל אני לא חושב שזה בגלל שלא היו מכוני בקרה.

מיכל (מיקי) חיימוביץ': אבל אולי אם מכוני הבקרה היו עובדים כמו שצריך זה לא היה קורה.

איתן גינזבורג: כן, אבל אני לא חושב שצריך להוסיף רגולציה ובירוקרטיה בגלל מספר מקרים בודדים.

איתן גינזבורג: יכול להיות שהליקויים היו בשטח ולא בגלל היעדר בקרה.

איתן גינזבורג: אני רוצה להצטרף לדברייך.

איתן גינזבורג: צריך להחליט, משהו כנראה לא עובד.

איתן גינזבורג: לא סתם אנשים ורשויות מקומיות לא הלכו לסיפור של מכוני בקרה.

איתן גינזבורג: העסק הזה לא טריוויאלי, הוא לא נמצא בכל מקום בעולם.

איתן גינזבורג: הוא לקוח אולי מהמודל האנגלי, וגם ממנו עשו מין אינטרפרטציה ישראלית.

איתן גינזבורג: גברתי היושבת-ראש, אני מבקש לייחד לזה דיון ייעודי, בלי קשר לחובת הדיווח שלהם, מתישהו בשנה הקרובה.

איתן גינזבורג: הייתי רוצה באמת לדחות את זה כמה שיותר.

איתן גינזבורג: בשנה הזו לקיים על זה דיון ולהחליט מתישהו האם רוצים או לא רוצים.

איתן גינזבורג: אני חושב שגם אחרי שלושה או ארבעה חודשים כבר יידע, קריאת כיוון, האם הוא ירצה את זה או לא ירצה את זה, או אם ירצה את זה בשינויים.

איתן גינזבורג: אנחנו לא יודעים, אבל אני כן מציע לך ליזום פה דיון על מנת שנדע לאן פנינו, לפני שתגיע השנה שבה נצטרך להתכנס שוב על מנת להחליט האם מאריכים את התוקף או לא.

מיכל (מיקי) חיימוביץ': חבר הכנסת רם בן ברק.

רם בן ברק: אני חושב שזה שם אותנו במצב קצת מגוחך.

רם בן ברק: אנחנו לא מתפקדים כמו שצריך.

רם בן ברק: החוק הזה הוא כבר שש שנים ומאריכים אותו כל פעם בשנה, וזה לא רציני.

רם בן ברק: בינתיים, בוולונטרי הזה כבר טיפלו, לפי מה שאמרו לי, בכ-2,000 מבנים, ולכן יש כבר ניסיון מצטבר האם הטיפול במבנים האלה האריך את זמן הבירוקרטיה או קיצר את זמן הבירוקרטיה.

רם בן ברק: לכן, אני מקבל את זה שאולי לא נצטרך לקבל את ההחלטה היום כשמחוקקים את זה, אבל לדעתי שנה זה הרבה יותר מדיי.

רם בן ברק: צריך לתת שלושה חודשים.

רם בן ברק: בשלושה חודשים השר יכול ללמוד את זה, זה לא כזה מסובך.

רם בן ברק: אנחנו יכולים לעשות כאן דיון עומק כדי להבין האם זה מקצר בירוקרטיה או לא, ולקבל החלטה האם אנחנו תומכים בזה או לא תומכים בזה.

מיכל (מיקי) חיימוביץ': אני רוצה לצרף לדיון את רותי שורץ, סמנכ"ל רגולציה במינהל התכנון.

מיכל (מיקי) חיימוביץ': רותי, שלום לך.

מיכל (מיקי) חיימוביץ': את שומעת את הדברים שנאמרים פה.

מיכל (מיקי) חיימוביץ': מצד אחד, אומר פה נציג משרד הפנים, שגם את חלק ממנו, שאתם צריכים את הזמן הזה על מנת לבחון באמת את כל הסוגיה והאם זו בכלל הדרך הנכונה, ומצד שני, אומרים חברי כנסת: אתם ביקשתם במקור, בסופו של דבר, את כל הנוהל הזה ואת ההכנסה של מכוני הבקרה, ולמה אתם צריכים עכשיו שנה על מנת להעריך מחדש את כל העניין הזה.

מיכל (מיקי) חיימוביץ': אולי את יכולה לתת לנו פרספקטיבה.

רות שורץ: חלק מהנושא הזה היה הסיפור של המתווה המדורג.

רות שורץ: המתווה המדורג היה באמת על מנת לבחון אם הדבר הזה עובד, איך הוא עובד, לאפשר לכל הגורמים המקצועיים להתיישר או לעשות את השינויים הנדרשים, גם מכוני בקרה, רשויות הרישוי, עורכי בקשה, עורכי משנה - זה מעין פיילוט.

רות שורץ: בניגוד למה שנאמר, יש לנו בערך 50 בקשות בפיילוט הזה.

רות שורץ: אין לנו מספיק נתונים לומר, למרות שאנחנו מלווים כל בקשה ובקשה, כדי להבין את הבעיות לעומק.

מיכל (מיקי) חיימוביץ': הפיילוט הזה של 50 בקשות הוא לכמה זמן?

קרן ברק: 50 מתוך כמה?

רות שורץ: 50 מתוך פלח של כ-1,200 – 1,500 בקשות בשנה שהערכנו שזה לפלח הבקשות הראשוני.

רות שורץ: יש לנו 50 בקשות בפיילוט מאז המתווה המדורג מ-1 אפריל 2018.

רות שורץ: זה התארך אוטומטית בגלל סעיף 38, בגלל הבחירות.

רות שורץ: יש לנו 50 בקשות, כ-2,000 יחידות דיור, כ-78 בניינים.

רות שורץ: זה מה שהצלחנו להביא לפיילוט הזה, כאשר אנחנו כן עושים פעילויות.

רות שורץ: אם אתם רוצים, ארחיב איך אנחנו עושים את זה, אבל זה חלק מהסיפור.

מיכל (מיקי) חיימוביץ': זה הכול?

מיכל (מיקי) חיימוביץ': זה מעט מאוד, נכון?

קרן ברק: זה כאילו אפס.

קרן ברק: למעשה, זה גם חברה אחת.

רות שורץ: זה מעט ואלו הנתונים.

רות שורץ: אם תרצו אני יכולה להרחיב לגבי מה אנחנו עושים כדי להביא בקשות.

רות שורץ: אנחנו עוקבים אחריהן, אנחנו מסתכלים על סדרי יום של ועדות מקומיות כדי לראות איזה בקשות יכולות להיכנס ואיזה בקשות לא נכנסות, ומרימים טלפונים ומאלצים את הוועדות המקומיות לשלוח למכוני בקרה.

רות שורץ: אנחנו עושים הטמעות מקצועיות לדרגים שונים, גם בוועדות המקומיות, גם מול עורכי בקשה, גם מול עורכי משנה.

רות שורץ: אנחנו גם עושים פורום של מכוני בקרה.

מיכל (מיקי) חיימוביץ': את מציינת 50 בקשות, וזה הרי כלום.

מיכל (מיקי) חיימוביץ': למה יש רתיעה כל כך גדולה?

רות שורץ: כי בסופו של דבר זה שינוי של משטר הרישוי.

רות שורץ: היום בקשה להיתר נבדקת בוועדה מקומית ועם מכון בקרה זה עובר למכון בקרה כדי לבדוק את כל העניין של התכן, ההנדסה, האיטום, נושאים של בטיחות.

רות שורץ: זה שינוי של משטר הרישוי, ואני מצליחה להבין שיש חשש לסיפור הזה.

רות שורץ: לכן, כדי לבדוק איפה הבעיות אנחנו גם עוקבים אחרי הבקשות.

רות שורץ: בעת הנוכחית אנחנו חושבים שלא נכון לשנות את משטר הרישוי, כפי שהיועץ המשפטי של משרד הפנים, ציין ואנחנו מבקשים הארכה של שנה.

תומר רוזנר: זו אמירה אחרת ממה שהוא אמר.

מיכל (מיקי) חיימוביץ': הוא אמר שהוא רוצה את השנה הזו כדי לחשוב מחדש על כל התהליך עצמו - -

יהודה זמרת: ככל שיידרש.

מיכל (מיקי) חיימוביץ': - - ואת אומרת שאתם צריכים את השנה, בשביל מה?

מיכל (מיקי) חיימוביץ': כדי לנסות שיהיו יותר?

מיכל (מיקי) חיימוביץ': לא הולך לכם עם הסיפור הזה.

רות שורץ: אני לא סותרת את מה שאמר היועץ המשפטי של משרד הפנים.

רות שורץ: אמרתי שחלק מהבעיה הוא במיעוט הבקשות בשנה הזו.

רות שורץ: זה חלק מהבעיה שיש לנו כאגף שמלווה את הסיפור הזה.

מיכל (מיקי) חיימוביץ': אני רוצה לשמוע זווית שנייה של הדברים.

מיכל (מיקי) חיימוביץ': אני רוצה לתת את רשות הדיבור לגיל שטיין או שמוליק אדמון.

מיכל (מיקי) חיימוביץ': יש לי כאן כמה שמות של בעלי מכוני בקרה.

מיכל (מיקי) חיימוביץ': גיל שטיין, תציג לנו, בבקשה, את התואר שלך ומאיזה חברה אתה.

גיל שטיין: שלום רב, אני מהנדס ומנכ"ל מכון בקרת הבנייה הישראלי, שהוא אחד מתוך שישה מכונים שהוקמו עד היום.

מיכל (מיקי) חיימוביץ': האם המכונים האלה ממוקמים במקום מסוים?

מיכל (מיקי) חיימוביץ': האם הם פרוסים?

גיל שטיין: בעיקרון, יש פריסה ארצית, אם כי אין הגדרה שתהיה חלוקה גיאוגרפית אלא כל מכון רשאי לעבוד על כל פרויקט בכל הארץ.

מיכל (מיקי) חיימוביץ': כמה זמן עובד מכון הבקרה בו אתה עובד?

גיל שטיין: אנחנו פעילים מתחילת 2018.

גיל שטיין: עד כה ביצענו כ-40 בקשות לקרוב ל-1,700 יחידות דיור.

גיל שטיין: אני חושב שהמקום שלנו הוא - - -

מיכל (מיקי) חיימוביץ': תאר לנו את העבודה שלכם.

מיכל (מיקי) חיימוביץ': מה קורה מאז שאתם מקבלים בקשה?

גיל שטיין: התהליך שלנו באמת מתחיל בשלב שאחרי שיש החלטה של ועדה, החלטה לקבלת היתר, וזה בכפוף לאישורנו.

גיל שטיין: אנחנו מקבלים את התוכניות האחרונות שאותן אישרה הוועדה ואותן אנחנו מתחילים להעביר תהליך של בקרת תכן שמשמעותו מספר דיסציפלינות להעמקה, לבדיקה, אם זה באמצעות בדיקה מדגמית, אם זה באמצעות בדיקה תהליכית, שהתקיימו כל התהליכים הנכונים, עמידה בתקנים, שיש התאמה בין דיסציפלינות בינן לבין עצמן.

גיל שטיין: זה תהליך מאוד מאוד חשוב.

גיל שטיין: מניסיוננו, אנחנו מגלים דברים שהם פשוט מצילי חיים, מחד.

גיל שטיין: מאידך, יש דברים אחרים שאנחנו מגלים, חשובים לא פחות, שקשורים לאיכויות בנייה, לבזבוז משאבים.

גיל שטיין: אני לא רוצה להיכנס לדוגמאות כדי לא להסגיר אנשים, וגם כי דוגמה בדרך כלל הורסת את הפואנטה.

גיל שטיין: בואו נישאר בפואנטה.

מיכל (מיקי) חיימוביץ': כמה זמן לוקח התהליך?

גיל שטיין: התהליך מוגדר בחוק למשך 30 יום, וזה היופי.

גיל שטיין: לגבי החשש של הארכת משך ושל תוספת בירוקרטיה – לטעמי, אנחנו באים דווקא לשפר אותו כי אנחנו מתחילים בעיתוי מסוים, אנחנו יודעים מתי הוא מסתיים, בהתאם לזמנים שקבע לנו המחוקק.

רם בן ברק: האם יש היום גורם אחר בוועדות התכנון שעושה את הבדיקה שאתם עושים?

גיל שטיין: ממש לא - זה בדיוק העניין.

גיל שטיין: אנחנו אמורים לעבוד בשיתוף עם רשויות הרישוי.

גיל שטיין: הבדיקה שלהם היא בדיקה מרחבית.

גיל שטיין: לדוגמה, הם אמורים לבדוק שהתוכנית תואמת את התב"ע, שאין חריגה מקווי מגרש, התאמה לשטחים, וזו בדיקה מסוג אחד.

גיל שטיין: הבדיקה שעושים מכוני הבקרה, וזה באמת החידוש, היא בדיקה של איכויות התכן והתאמה של התכן לתקנים, וזה מה שלא היה עד עכשיו.

מיכל (מיקי) חיימוביץ': אתם מחזירים את העלות שלכם או שאתם נזקקים לשיפוי ממשרד האוצר?

גיל שטיין: אנחנו לא מחזירים את העלות שלנו.

גיל שטיין: בהיקפים בהם אנחנו עובדים היום, אין סיכוי שנוכל להיות רווחיים.

גיל שטיין: כל אחד מהמכונים יכול לקבל מאות, מאות, בקשות.

מיכל (מיקי) חיימוביץ': מאות בקשות ולעמוד ב-30 יום?

גיל שטיין: בהחלט, כן.

גיל שטיין: מינהל התכנון הכשיר עד היום למעלה מ-500 מהנדסים, יועצים.

גיל שטיין: הם נמצאים בשוק, וזה פשוט לגייס אותם ולהביא אותם אלינו.

גיל שטיין: כל זמן שאין עבודה, אנחנו - - -

מיכל (מיקי) חיימוביץ': למה אתה חושב שיש כזה כשל בהבאת אנשים למכוני בקרה?

מיכל (מיקי) חיימוביץ': איך אפשר לשכנע?

מיכל (מיקי) חיימוביץ': הרי בסופו של דבר כל מי שקונה דירה מעדיף לגור בדירה שהוא יודע שהיא נבדקה בצורה מיטבית ביותר.

מיכל (מיקי) חיימוביץ': איפה הכשל, לדעתך, בהבאת אותן חברות למכוני בקרה?

גיל שטיין: אני חושב שרותי אמרה נכון.

גיל שטיין: יש פה עניין של שינוי משטר הרישוי: אל תזיז לי את הגבינה, אני לא מכיר, אני לא יודע, אני מעדיף שלא.

גיל שטיין: כל זמן שזה יישאר וולונטרי, אנחנו נישאר במספרים הללו.

גיל שטיין: אנחנו חייבים לעבור לתקופה שבה מסתיימת התקופה הוולונטרית וזה הופך לחובה בתהליך הוצאת ההיתר, רק אז הקבלנים יבואו.

גיל שטיין: אני מוכרח לומר לך משהו, אנחנו המכון שעשה הכי הרבה פרויקטים.

גיל שטיין: אנחנו עובדים עם קבלנים גדולים כמו: אלקטרה, שיכון בינוי, סולל בונה, אשטרום.

גיל שטיין: כל הקבלנים הללו שעשו אצלי פרויקט אחד, חזרו לפרויקט השני והשלישי כי הם הבינו את הערך המוסף שאנחנו מביאים להם.

גיל שטיין: הם ראו שהשד לא נורא כל כך והם ראו שאנחנו לא כל כך מעכבים אותם.

גיל שטיין: כולם חוזרים.

גיל שטיין: הרתיעה היא אצל מי שלא מכיר ויודע.

גיל שטיין: הוא אומר: לא חובה, אז אולי עדיף שלא.

מיכל (מיקי) חיימוביץ': תודה רבה, שמענו את הדברים.

מיכל (מיקי) חיימוביץ': אני רוצה לפנות לחיים פייגלין, סגן נשיא התאחדות בוני הארץ.

חיים פייגלין: בראש ובראשונה, המכונים הם שכבת רגולציה נוספת על ענף הבנייה כולו, בשעה שממשלת ישראל החליטה בהחלטה שאינני זוכר את מספרה כרגע, להפחית רגולציה.

חיים פייגלין: במקום להפוך את המכונים האלה כאלטרנטיבה לרשויות באופן שאפשר להשתמש בהם כשהם יוכיחו את מקצועיותם, כאלטרנטיבה, לא כשכבה נוספת של רגולציה, אנחנו פה בענף הבנייה שרווי ברגולציה מוסיפים עוד שכבת רגולציה, עוד תחנה נוספת.

חיים פייגלין: למה לחלק בין בקרה מרחבית לבקרת תכן?

חיים פייגלין: למה לא לעשות את כל העסק בתחנה אחת?

חיים פייגלין: סליחה, אני בכלל חולק על היכולת המקצועית שהמכונים טוענים פה.

חיים פייגלין: אני מכיר גם את מנכ"לי אלקטרה וגם את שיכון ובינוי.

חיים פייגלין: מתוך עשרות ומאות פרויקטים שיש לחברות האלה, בודדים הופנו לשם.

חיים פייגלין: אני לא חושב שהם חוזרים שוב ושוב.

חיים פייגלין: אנחנו נשמח להשתמש במכונים האלה כשהם יוכיחו את מקצועיותם, והם עדיין לא עשו זאת.

מיכל (מיקי) חיימוביץ': איך הם יעשו את זה אם מגיעות אליהן רק 50 בקשות בזמן כל כך ארוך?

מיכל (מיקי) חיימוביץ': כדי להוכיח את זה צריך לעבוד.

חיים פייגלין: אם אני אשמע המלצה ממנכ"ל אלקטרה או שיכון ובינוי שכדאי לי לבוא לשם, ולא שמעתי המלצה כזו, אני ארוץ לשם.

מיכל (מיקי) חיימוביץ': אולי לא שאלת.

חיים פייגלין: לא שמעתי המלצות כאלה מאף אחת מהחברות שהופיעו שם.

חיים פייגלין: אנחנו רוצים לתת צ'אנס, אבל צריך לזכור שבענף הבנייה יש אלפי אלפי בקשות, וזה רק ילך ויגדל.

חיים פייגלין: אם ניצור פה כאוס ופקק בשכבת רגולציה נוספת, כאשר היא גם לא מקצועית, המקצועיות נמצאת במשרדי התכנון בשוק, - - -

רם בן ברק: אבל עדיין אנחנו רואים מחדלים.

רם בן ברק: מעבר למקרים שהוזכרו קודם בהם נהרגו אנשים, אנחנו רואים חניונים שמוצפים כל חורף כי הם לא מתוכננים נכון, ואנחנו רואים בעיות בתכנון ובבנייה.

רם בן ברק: לשמחתנו, לא כל המקרים האלו נגמרים בנפש, אבל חלקם כן.

רם בן ברק: השאלה היא למה לא למנוע את זה?

חיים פייגלין: אני בכלל לא בטוח שצריך שכבת רגולציה נוספת.

חיים פייגלין: יש הרבה דוגמאות גם מיפן וגם מחיל האוויר הישראלי שהפחיתו שכבות של בקרה והגבילו ליותר אחריות מקצועית, ולא שמוסיפים עוד ועוד ועוד שכבות, ותסלחו לי על הביטוי, שנועדו לכסות באיזושהי צורה על האחוריים של מי שצריך להיות אחראי.

רם בן ברק: חיל אוויר - זה עוד יותר חמור.

רם בן ברק: הם ידעו את התקלה ולא תיקנו אותה.

חיים פייגלין: אני חושב שבסך הכול כאשר מוסיפים עוד ועוד שכבות של בקרה לפעמים מביאים לפחות אחריות ולא ליותר אחריות.

חיים פייגלין: השכילו להבין זאת היטב בחיל האוויר הישראלי וגם בתעשיות הרכב ביפן.

חיים פייגלין: עוד ועוד שכבות רגולציה אינן מוסיפות ליותר מקצועיות ואינן מוסיפות ליותר בטיחות או אחריות - נהפוך הוא.

חיים פייגלין: אם המכונים יהוו כרגע אלטרנטיבה מקצועית ראויה לוועדת התכנון והבנייה, אנחנו נרוץ ונשתמש בהם.

חיים פייגלין: אני מבטיח ומתחייב כאן, נרוץ ונשתמש בהם, אבל לא כשכבה נוספת ולא כגורם שעדיין לא הוכיח מקצועיות.

חיים פייגלין: אני חושב שזה ייצר כאוס.

חיים פייגלין: אנחנו היום משוועים להפחתת רגולציה כדי לייצר יותר התחלות בנייה.

חיים פייגלין: יש לנו משבר חמור בתחום הזה, אני חושב שהשנה אפילו לא יהיו מחצית מהתחלות הבנייה שהתחילו בשנים קודמות.

חיים פייגלין: היום להתחיל ולייצר שכבת רגולציה נוספת, באמצע משבר הקורונה, כאשר אנחנו רוצים להגדיל את התחלות הבנייה, אנחנו רק נביא להקטנת התחלות הבנייה ונביא גם לייקור הדירות, וזה הדבר האחרון שצריך לעשות.

חיים פייגלין: יהיה פה כאוס מקצועי בלתי רגיל.

חיים פייגלין: זה לא עניין של: אל תזיזו לי את הגבינה.

ג'אבר עסאקלה: האם מכוני הבקרה משפיעים ומגדילים את העלויות שלכם?

חיים פייגלין: בוודאי שזה משפיע על העלויות שלנו, זה מייקר את העלויות שלנו.

חיים פייגלין: יש לנו גם בעיה במנגנון התגמול של המכונים.

חיים פייגלין: מנגנון התגמול של המכונים מעודד הכשלה.

חיים פייגלין: כדאי ומשתלם להם להכשיל את הבדיקה.

חיים פייגלין: אם אנחנו ניכשל, אנחנו נחזור עוד פעם ונשלם עוד פעם כסף על אותה בדיקה.

חיים פייגלין: זה עלול להיות לופ של שוב ושוב.

חיים פייגלין: יש בעיה במנגנון התגמול של המכונים האלה שמייצרת מוטיבציה להכשיל את המתכננים, ואני חושב שזה פשוט ירייה של כדור רגל שמסוכנת מאוד לענף הבנייה ולמתכננים שלנו.

חיים פייגלין: המקצועיות נמצאת במשרדי התכנון שבשוק.

חיים פייגלין: שוב, אם המכונים יוכיחו מקצועיות, מתחייבים לבוא ולהשתמש בהם, אבל לא בצורה הזו ולא עכשיו.

מיכל (מיקי) חיימוביץ': תודה רבה לך על הדברים האלה.

מיכל (מיקי) חיימוביץ': יגאל גוברין, יושב-ראש איגוד המהנדסים, בבקשה.

יגאל גוברין: בהשכלתי אני מהנדס בניין, בוגר הטכניון.

יגאל גוברין: אני מצטרף לשיחה הזו כיושב-ראש איגוד המהנדסים לבנייה ולתשתיות.

יגאל גוברין: הסיפור של מכוני הבקרה הוא סיפור לא כל כך ידוע.

יגאל גוברין: זה מוצר חדש שדי נכפה עלינו, ואנחנו עדיין לא כל כך יודעים איך לאכול את הדבר הזה, ונכון שיש כאן ביצה ותרנגולת.

יגאל גוברין: מבחינתנו, הסיפור הגדול והכבד הוא הסיפור של הרגולציה הנוספת, ואסביר.

מיכל (מיקי) חיימוביץ': בבקשה, בקצרה.

מיכל (מיקי) חיימוביץ': אנחנו ממש קצרים בזמן.

מיכל (מיקי) חיימוביץ': אני ממש מתנצלת על זה, זה לא צריך להיות כך.

יגאל גוברין: הייתי מעורב בפרויקטים בארצות הברית.

יגאל גוברין: בארצות הברית מקבלים היתר בנייה תוך שלושה שבועות.

יגאל גוברין: זה לא מכיוון שלא אכפת להם או שהם לא מטפלים בדברים.

יגאל גוברין: כתנאי להיתר הם דורשים שני דברים: ראשית, חתימה של אדריכל שהוא עובד לפי התב"ע ולא חורג ממנה, ושנית, הם רוצים פתרון של ניקוז לבעיות של הצפות – זה הכול, זה מה שהם מבקשים.

יגאל גוברין: הם לא מוותרים על יתר הדברים, כמו: תנאים לכיבוי אש ועל איכות סביבה ועל כל יתר הדברים האחרים, אבל הם יוצאים מנקודת הנחה שציבור המהנדסים שמתכנן ומבצע הוא ציבור של אנשים רציניים היודעים מה הם עושים, ובמהלך הדרך ולקראת טופס 4 צריך להביא את כל האישורים, אבל לא כתנאי להיתר.

יגאל גוברין: פה הלכנו וסיבכנו באופן בלתי רגיל את הקטע הראשון של תנאים להיתר.

יגאל גוברין: גם כך לוקח היום להוציא היתר שנה, שנה וחצי, שנתיים.

יגאל גוברין: ההערכה שלנו היא שהדרך שבחרו בה לא תפשט ולא תקצר, אלא רק תאריך את המסלול המאוד קשה.

יגאל גוברין: אין דרך אחת לפתור פרויקט, איך דרך אחת לפתור בניין, יש כל מיני דרכים לפתור.

יגאל גוברין: הפתרון שמביא כל מתכנן בתחום הבנייה הוא תוצאה של הפרוגרמה ושל שיווק והוא תוצאה של שיטות ביצוע ואלף ואחד גורמים שמי שבודק את התוכניות במרכז הבקרה לא מודע להם ולא מכיר אותם בכלל.

יגאל גוברין: כל הדברים האלה יגרמו רק לתוספת של זמן ולא לקיצור זמן, וזה החשש הגדול ביותר שלנו.

מיכל (מיקי) חיימוביץ': אני מבינה, העמדה שלכם ברורה.

מיכל (מיקי) חיימוביץ': תודה רבה.

מיכל (מיקי) חיימוביץ': אחרון הדוברים יהיה עו"ד אוריאל לין, נשיא איגוד לשכות המסחר.

מיכל (מיקי) חיימוביץ': שלום לך.

אוריאל לין: תודה, גברתי יושבת-הראש.

אוריאל לין: אירוע ורסאי בו נהרגו 23 איש, והזכרת את זה, גברתי יושבת-ראש, היה בשנת 2001.

אוריאל לין: ועדת זיילר שהייתה אמורה להגיש לנו המלצות כיצד למנוע אירועים דומים, ישבה הרבה שנים על המדוכה ולא היה גורם מקצועי שלא הופיע בפניה.

אוריאל לין: כל אותם אנשים שהופיעו כאן, אם באופן אישי או מטעם של ארגונים, הופיעו בפניה, והיא עבדה שנים, היא לא עבדה חודש.

אוריאל לין: לאחר שהיא עבדה שנים היא הגישה את ההמלצות שלה.

אוריאל לין: מכוני הבקרה נוסדו על סמך המלצות שהיו פרי עבודה של שנים.

אוריאל לין: אני רוצה להדגיש, אסון ורסאי נעשה על סמך בנייה חוקית, בנייה שניתנו לה היתרי בנייה.

אוריאל לין: לא היה מדובר כאן בסטייה מהוראות החוק או בסטייה מההיתרים, הם בנו על פי ההיתרים, ואז נוכחנו שיש פה כשל רציני, מערכתי, שעלה לנו בחיים של 23 בני אדם, ועוד היו כמה פצועים.

אוריאל לין: מדובר בחיי אדם.

אוריאל לין: אם יבוא מישהו ויאמר לי שמכוני הבקרה אינם כשירים מבחינה מקצועית, אני אומר לו: בוודאי שזו דרישה בסיסית שהם כן יהיו כשירים מבחינה מקצועית.

אוריאל לין: אנחנו הרי לא מעלים על דעתנו שניתן אפשרות של בקרה למי שאינו כשיר מבחינה מקצועית.

אוריאל לין: אבל ברגע שאנחנו יוצאים מנקודת הנחה שהם כן כשירים מבחינה מקצועית, בואו נפסיק את התהליך הזה של דחיות ודחיות ודחיות.

אוריאל לין: הרי זה סיפור ישראלי עצוב וטרגי, ממש טרגי, שאנחנו מקימים ועדה, שנים היא שומעת את כולם, מגישה את ההמלצות, ואחר כך אנחנו דנים על דחיות.

אוריאל לין: גברתי, היה פעם מקרה שקראנו לו חגורות בטיחות בתוך העיר.

אוריאל לין: אמרו: למה אתם רוצים לעשות את זה חובה?

אוריאל לין: תעשו את זה וולונטרי.

אוריאל לין: תעשו את זה וולונטרי ואנשים מתו.

אוריאל לין: עשינו את זה חובה, וחיים של מאות אנשים ניצלו כי זה הפך להיות חובה.

אוריאל לין: אין פה שום חוכמות בעניין הזה.

אוריאל לין: אם אנחנו חושבים שמכוני הבקרה כן יכולים לשפר את איכות הבנייה, לחסוך בחיי אדם, אנחנו חייבים לעשות את זה כחובה, ולהפסיק עם הדחיות האלה.

אוריאל לין: אין לי שום דבר נגד הדרישה לאחריות מקצועית - בוודאי שכן.

אוריאל לין: אנחנו צריכים להבטיח את הרמה המקצועית, אבל כל זה עלה כבר בדיון.

אוריאל לין: גברתי, כל הדחיות האלה הן דחיות בלתי פוסקות.

מיכל (מיקי) חיימוביץ': אני מסכימה עם זה שזה דחיות חוזרות ונשנות.

מיכל (מיקי) חיימוביץ': שמוליק אדמון, בעל מכון בקרה, בבקשה.

מיכל (מיקי) חיימוביץ': תן לנו את עמדתך בכמה משפטים.

מיכל (מיקי) חיימוביץ': אני מתנצלת, אבל אנחנו חייבים להתקדם כי עוד מעט המליאה מתכנסת.

שמואל אדמון: אני לא אחזור על הדברים שנאמרו כאן, וגם שלחתי ציטוטים מתוך ועדת זיילר שהתייחסה לכל נושא הבקרה ואיכות הבנייה כ"מעגל שוטה".

שמואל אדמון: אתייחס רק לכמה נקודות: ראשית, לסדר את המספרים.

שמואל אדמון: על פי מינהל התכנון יש כ-1,200 היתרים בשנה העונים להגדרות הנוכחיות.

שמואל אדמון: עברו שנתיים מכינון החוק, ומאז נכנסו רק 50.

שמואל אדמון: זאת אומרת, 50 מ-2,400.

שמואל אדמון: כמו שאמר מר לין, הסיבה הפשוטה - מאחר והנושא הוא וולונטרי.

שמואל אדמון: שנית, לעניין הדחייה – הדחייה נקצבה אחרי כל הדחיות, והנושא הוא מהחלטת ממשלה מ-2009, דהיינו, ב-2018 אי אפשר היה לומר שעדיין צריך להיערך.

שמואל אדמון: ההיערכות הזו הייתה אמור להימשך 12 חודש.

שמואל אדמון: נוספו מעגלי בחירות, נוספו לה עוד 14 חודש, כך שאין ויכוח על זה שניתן לשוק מספיק זמן להיערך.

מיכל (מיקי) חיימוביץ': יש שינויים פוליטיים מתחייבים ויש ממילא את השינוי הזה של המעבר של רשות התכנון.

שמואל אדמון: נכון שהשר התחלף, אך מינהל התכנון הוא אותו מינהל תכנון.

שמואל אדמון: מאחר ואנחנו מודעים לזה שכנראה אנחנו לא יכולים לעצור את החקיקה הנוספת, אני מבקש בכל מקרה לסייג את התקופה: ראשית, לקצר אותה.

שמואל אדמון: שנית, לחייב לקצר אותה לארבעה חודשים, כאשר חודשיים אחרי חודשיים יהיה דיון נוסף בוועדה שיבחן מחדש האם לאשר בעוד חודשיים את הנושא הזה, אחרת אנחנו לא נתכנס.

שמואל אדמון: כמו שאמר אוריאל לין אמר, אנחנו נתכנס בעוד שנתיים ושלוש וארבע, ותמיד זה יום לפני.

שמואל אדמון: גם בסיבוב הקודם של הרחבת התחולה של החוק, התכנסנו בערב הראשון בינואר ודחו את הכניסה הזו של הרחבת תחולת החוק לכל השוק בעוד שנתיים.

שמואל אדמון: זאת אומרת, גם ב-2022 זה לא ייכנס, וגם לא ב 2024, וגם לא 2026, בקצב הנוכחי.

שמואל אדמון: הנטל הרגולטורי הוא רק עלינו, והסכנה היא שעד שזה יהפוך לחובה כבר לא ייוותרו מכונים כי אנחנו לא יכולים לעמוד בזה כשיש לנו שוק פוטנציאלי.

שמואל אדמון: אגב, אני מזכיר שעל פי הוועדה והחקיקה, אנחנו גופים עסקיים, זרוע מבצעת של הממשלה.

שמואל אדמון: אם הממשלה תמשיך להרעיב אותנו דרך זה שזה רק וולונטרי, אנחנו נמות ואז לא יהיה מי שיבצע עבור המדינה והעם את הבקרה הזו.

שמואל אדמון: תודה.

מיכל (מיקי) חיימוביץ': אני מבינה.

מיכל (מיקי) חיימוביץ': אני מודיעה שעדיין לא נדון עכשיו ברוויזיה הזו, אנחנו באמצע הדיון, אני מצטערת.

מיכל (מיקי) חיימוביץ': אני מכריזה שהרוויזיה תהיה ב-16:14.

מיכל (מיקי) חיימוביץ': קיבלנו אישור להמשיך.

מיכל (מיקי) חיימוביץ': אני רוצה לשמוע את נציג משרד האוצר.

מיכל (מיקי) חיימוביץ': אורי דביר, האם אתה איתנו?

מיכל (מיקי) חיימוביץ': הוא חשוב מאוד למשוואה הזו ומאוד חשוב להכניס אותו לדיון.

לאה קריכלי: אני לא רואה אותו.

לאה קריכלי: דניאל מלצר מהאוצר נמצא.

מיכל (מיקי) חיימוביץ': דניאל מלצר, נציג משרד האוצר, אם אנחנו הולכים בכל זאת על המתווה של ההארכה של הבקשה של משרד הפנים, מאוד חשוב לנו לשמוע ממך לגבי ההתחייבות שלכם לגבי השיפוי של מכוני הבקרה בתקופה הזו.

דניאל מלצר: צוהריים טובים, כמו שאפשר לראות בהצעת החוק שהוגשה על ידי משרד הפנים, ובדברי ההסבר, אנחנו מציעים להמשיך את התמיכה שהוענקה על ידי הממשלה במסגרת הסיכום התקציבי בין המשרדים.

מיכל (מיקי) חיימוביץ': להמשיך את השיפוי – בסדר, תודה רבה.

מיכל (מיקי) חיימוביץ': אני רוצה לסכם ולהגיד שהסיפור הזה הוא מאוד סבוך.

מיכל (מיקי) חיימוביץ': יש לו הרבה פנים ואנחנו יודעים שכל נושא התכנון בארץ מן הסתם דורש איזושהי התייחסות חדשה ומקיפה, גם כדי שאנחנו באמת נבנה פה בתים ומבנים בטוחים וגם על מנת שנעשה את הדברים האלה בצורה יותר מהירה תוך להיענות לדרישות השוק.

מיכל (מיקי) חיימוביץ': אני מצרה על כך שהדברים נעשים בצורה חפוזה כל כך.

מיכל (מיקי) חיימוביץ': כיוון שאין לנו יכולת להיכנס לעומק הדברים, אני אומרת בצער שאני נאלצת לקבל את בקשת משרד הפנים ולהעלות להצבעה כאן בוועדה את נוסח הבקשה.

מיכל (מיקי) חיימוביץ': אבקש מרוני, היועצת המשפטית, לקרוא את נוסח הצעת החוק, בבקשה.

רוני טיסר: "חוק התכנון והבנייה (תיקון מס' 101) (תיקון מס' 5), התש"ף

רוני טיסר: –2020 תיקון סעיף 83 1.

רוני טיסר: בחוק התכנון והבנייה (תיקון מס' 101), התשע"ד–2014‏ , בסעיף 83(יד), בפסקה (2), במקום "עד יום כ"ה באדר ב' התשע"ט (1 באפריל 2019)" יבוא "עד יום ו' בתמוז התשפ"א (16 ביוני 2021)".

רוני טיסר: " סעיף נוסף שמופיע בנוסח שלכם, סעיף דיווח לכנסת על מנת שבאמת הוועדה תוכל - - -

מיכל (מיקי) חיימוביץ': זה מאוד חשוב, אני מבקשת שתשימו לב.

רוני טיסר: אני אבהיר.

רוני טיסר: זה סעיף שקיים כבר היום בחוק, אבל לאור הארכת התקופה צריך גם להאריך את תקופת הדיווח.

רוני טיסר: כמו כן, נעשו שני שינויים: הדיווח ייעשה כל שלושה חודשים במקום שישה חודשים היום, ודבר נוסף, אנחנו ביקשנו שהדיווח גם יכלול פירוט לגבי הפעולות שננקטו במטרה לתמרץ מגישי בקשה להיתר לבחור כי תחול עליהם חובת בקרה של מכון בקרה.

רם בן ברק: אבל למה לא לקצר את זה לחצי שנה?

רם בן ברק: למה לשנה?

רם בן ברק: חצי שנה זה פרק זמן שהוא די והותר לבחון ולראות.

ג'אבר עסאקלה: כי הם יבואו לא מוכנים בעוד חצי שנה.

רם בן ברק: הם יבואו גם לא מוכנים בעוד שנה.

מיכל (מיקי) חיימוביץ': אנחנו רוצים לגמור עם זה.

מיכל (מיקי) חיימוביץ': שוכנעתי שהם צריכים את השנה הזו.

מיכל (מיקי) חיימוביץ': אני מודה שהייתי שמחה מאוד לקצר את התהליך הזה ואת הזמן הזה, אבל אנחנו - - - רוני, תמשיכי לקרוא, בבקשה.

רוני טיסר: "דיווח לכנסת – הוראת שעה 2.

רוני טיסר: בתקופה של שנה מיום פרסומו של חוק זה ידווח שר הפנים לוועדת הפנים והגנת הסביבה של הכנסת, מדי שלושה חודשים החל ביום פרסומו של חוק זה, על כל אלה: (1) יישום הוראות חוק התכנון והבנייה התשכ"ה–1965 לעניין מכוני בקרה, ובכלל זה בעניינים אלה: (א) פעילות מכוני הבקרה; (ב) מספר מגישי בקשה להיתר שבחרו בתקופת ההיערכות כמשמעותה בסעיף 83(יד)(2) לחוק התכנון והבנייה (תיקון מס' 101), התשע"ד–2014, כנוסחו בחוק זה כי על הבקשה תחול חובת בקרת מכון בקרה; (ג) מספר המקרים שבהם נדרש אישורו של גורם מאשר המנוי בסעיף 158כא לחוק התכנון והבנייה, התשכ"ה–1965, ואין במכון הבקרה בקר מורשה לעניין אותו גורם מאשר כאמור בסעיף 158טו1 לחוק האמור; (2) יישום המתווה שנקבע לעניין תקופת ההיערכות בהוראות סעיף 83(יד) לחוק התכנון והבנייה (תיקון מס' 101), התשע"ד–2014, כנוסחו בחוק זה.

רוני טיסר: (3) הפעולות שננקטו במטרה לתמרץ מגישי בקשה להיתר לבחור כי בתקופת ההיערכות תחול על בקשתם חובת בקרת מכון בקרה.

רוני טיסר: "

מיכל (מיקי) חיימוביץ': אוקיי, אני מעמידה את ההצעה להצבעה.

יוליה מלינובסקי: סליחה, התייעצות סיעתית.

מיכל (מיקי) חיימוביץ': התייעצות סיעתית, בבקשה.

יהודה זמרת: מה זה "לתמרץ"?

יהודה זמרת: הרי אנחנו לא נותנים מענק כספי.

יהודה זמרת: אלו פעולות שנועדו לעודד אולי, אבל לא לתמרץ.

תומר רוזנר: לעודד.

רוני טיסר: אוקיי, נשנה.

מיכל (מיקי) חיימוביץ': חמש דקות התייעצות סיעתית.

קרן ברק: לפני כן, האם אפשר להכניס שהם יביאו לנו דיווח כל שלושה חודשים איך זה מתקדם?

קרן ברק: כדי שלא נמצא את עצמנו באותה סיטואציה שוב, אולי נחליט שכל שלושה חודשים יביאו לנו לפה דיווח.

מיכל (מיקי) חיימוביץ': איפה זה מתקדם.

קרן ברק: כן.

מיכל (מיקי) חיימוביץ': משרד הפנים, האם אתם מוכנים להגיד לפרוטוקול שכל שלושה חודשים אתם תביאו דיווח לגבי ההתקדמות?

מיכל (מיקי) חיימוביץ': לא חובה שזה ייכנס בחוק.

יהודה זמרת: אין בעיה.

יהודה זמרת: לפרוטוקול אומר שאנחנו כל שלושה חודשים נעביר דיווח בכתב לוועדה על ההתקדמות.

מיכל (מיקי) חיימוביץ': על התקדמות המהלך הזה.

מיכל (מיקי) חיימוביץ': אני אומרת, זו פעם אחרונה שהוועדה הזו מאשרת את הנושא הזה.

מיכל (מיקי) חיימוביץ': התייעצות סיעתית, בבקשה, חמש דקות.

מיכל (מיקי) חיימוביץ': אנחנו חוזרים בשעה 15:42, 15:43.

מיכל (מיקי) חיימוביץ': חברי הכנסת, לשבת, בבקשה.

מיכל (מיקי) חיימוביץ': אנחנו לא ברוויזיה.

מיכל (מיקי) חיימוביץ': אם כך, אנחנו מבקשים לגשת להצבעה.

מיכל (מיקי) חיימוביץ': מי בעד חוק התכנון והבנייה (תיקון מס' 101)(תיקון מס' 5), התש"ף

מיכל (מיקי) חיימוביץ': -2020 בנוסח שהקריאה רוני קודם?

מיכל (מיקי) חיימוביץ': עשרה.

מיכל (מיקי) חיימוביץ': מי נגד?

מיכל (מיקי) חיימוביץ': אחת נגד.

מיכל (מיקי) חיימוביץ': הצבעה בעד – 10 נגד – 1 נמנעים – אין הצעת חוק התכנון והבנייה (תיקון מס' 101) (תיקון מס' 5), התש"ף-2020 (מ/1323), אושרה.

קרן ברק: עם הדיווח?

מיכל (מיקי) חיימוביץ': עם הדיווח – בוודאי, אחת לשלושה חודשים.

יוליה מלינובסקי: הסתייגות דיבור.

תומר רוזנר: אין בעיה, מוסיפים לה הסתייגות דיבור במליאה.

מיכל (מיקי) חיימוביץ': בסדר גמור, הסתייגות דיבור במליאה.

מיכל (מיקי) חיימוביץ': אם כך, אני קובעת שהצעת החוק התקבלה ועברה ותועבר למליאה לקריאה שניה ושלישית.

מיכל (מיקי) חיימוביץ': תודה רבה לכם.